Meeste kinders ondersteun lyfstrafArgieffoto Die meerderheid van jong Suid-Afrikaners glo dit is aanvaarbaar vir ouers om soms vir hul kinders lyfstraf toe te dien, luidens ‘n verslag wat Maandag vrygestel is. Die opname, wat deur Pondering Panda gedoen is, het bevind dat 11% van respondente glo dit is aanvaarbaar vir ouers om hul kinders te enige tyd pakslae te gee; 63% glo dit is soms die regte ding om te doen en 25% glo dit is nooit aanvaarbaar nie. Die respondente moes reageer op ‘n voorstel van die departement van maatskaplike ontwikkeling om dit ‘n kriminele oortreding te maak wanneer ouers lyfstraf by die huis toedien. Jonger respondente was glo minder geneig om saam te stem dat lyfstraf soms of altyd geregverdig kan word. “Ten minste 65% van diegene tussen 13 en 14 het só gevoel, in vergelyking met 79% van diegene wat tussen 25 en 34 jaar oud is,” het Shirley Wakefield, woordvoerder vir Pondering Panda, gesê. In terme van rasgroepe het 85% van wit kinders aangedui dat lyfstraf aanvaarbaar is; 75% van swart kinders en 55% van bruin kinders. Die opname het ook bevind dat jong mense teen die kriminalisering van lyfstraf is. “Wat die opname toon is dat jong mense nie heeltemal teen ingryping deur die regering in familiesake is nie, maar dat hulle regeringsingryping voorwaardelik steun in sekere sake,” het Wakefield gesê. Ten minste 3 078 respondente tussen 13 en 34 het in Augustus aan die opname deelgeneem. Die opname is deur middel van selfone regoor Suid-Afrika gedoen, maar verafgeleë gebied was nie ingesluit nie.